Izvor: Draško Momirski

Ako su pripadnici HOS-a ustaše – a ispada da jesu, tri puta sam provjerio – i ako se „'Za dom spremni' iznimno može koristiti samo u vezi onih situacija, mjesta ili groblja gdje su poginuli pripadnici HOS-a“, znači li onda da pozdrav „Za dom spremni“, nedvojbeno ustaški

„Slogan 'Za dom spremni' iznimno se može koristiti samo u vezi onih situacija, mjesta ili groblja gdje su poginuli pripadnici HOS-a; ta dozvola ne mijenja postavku da je taj slogan protuustavan“, pojasnili su predsjednik Hrvatske akademije znanosti i umjetnosti dr. Zvonko Kusić – ponavljam, predsjednik Hrvatske akademije znanosti i umjetnosti – i predsjednik Vlade Andrej Plenković obznanjujući nekidan odluku Vijeća za suočavanje s posljedicama vladavine nedemokratskih režima, i njihov konačni političko-znanstveno-pravni pravorijek o Drugom svjetskom ratu: zloglasna je crvena petokraka zvijezda kao međunarodni znak pobjede u Drugom svjetskom ratu načelno legalna i dopuštena, dočim je ustaški pozdrav „Za dom spremni“ – neprijeporno nacistički i neprijeporno protuustavan – načelno ilegalan i zabranjen.

Osim, kako vidimo, „u iznimnim situacijama“.

Hrvatski premijer i predsjednik Akademije izravno su se tako plasirali u povijest kao prvi ljudi koji su definirali institut protuustavne iznimke: pozdrav „Za dom spremni, nedvojbeno nacistički i kao takav protuustavan i zabranjen, „u iznimnim situacijama“ iznenada je patriotski i kao takav ustavan i dopušten.

Koje su to situacije? „One situacije, mjesta ili groblja gdje su poginuli pripadnici HOS-a“.

Tko su, međutim, pripadnici HOS-a?

Pripadnici Hrvatskih obrambenih snaga su stranačka vojska HSP-a koja se borila u crnim ustaškim uniformama s obilježjima Pavelićeve stranačke ustaške vojske, slovom U na kapi, i sloganom „Za dom spremni“ u grbu. U kojim „iznimnim situacijama“ pripadnici HOS-a danas koriste i javno ističu pozdrav „Za dom spremni“? U Splitu ga, recimo, koriste i javno ističu na dan osnivanja 9. bojne HOS-a Rafael vitez Boban. Tko je Rafael Boban? Rafael Boban je ustaški general iz Drugog svjetskog rata. Na koji dan pripadnici 9. bojne HOS-a Rafael vitez Boban slave godišnjicu osnivanja? Pripadnici 9. bojne HOS-a Rafael vitez Boban godišnjicu osnivanja slave 10. travnja, na dan proglašenja Nezavisne države Hrvatske.

Jesu li – ovo mi se čini važnim – na zamisao da navuku crne uniforme, stave U na kapu, uzmu slogan „Za dom spremni“ i kao dan osnivanja komemoriraju 10. travnja pripadnici HOS-a došli sasvim slučajno, čudesnom igrom slučaja, tek naknadno saznavši da su u uniformama potpuno iste boje, s potpuno istim slovom abecede na kapi i potpuno istim sloganom, potpuno isti datum u godini komemorirali i Pavelićevi ustaše?

Naravno da nisu, ne pravi se glup.

Zaključimo: ako Pripadnici Hrvatskih obrambenih snaga kao stranačka vojska HSP-a - čije su se jedinice, nazivane po ustaškim generalima iz Drugog svjetskog rata, u Domovinskom ratu borile u crnim ustaškim uniformama s obilježjima Pavelićeve stranačke ustaške vojske i slovom U na kapi - slogan „Za dom spremni“ koriste i ističu 10. travnja, na dan osnivanja NDH, nije li onda jednostavnije i kraće reći da su pripadnici HOS-a ustaše?

Jest.

Je li to - zbog toga što je jednostavnije i kraće - možda i netočno, ili pak za pripadnike HOS-a uvredljivo?

Nije, zaboga. Oni su, podsjećam, sami jedinice nazivali po ustaškim generalima, u Domovinskom su se ratu borili u crnim ustaškim uniformama sa slovom U na kapi, i slogan „Za dom spremni“ koriste i ističu svakog 10. travnja, na dan osnivanja NDH. Za svaki slučaj, pukovnik Skejo javno nosi i oznake ustaške 369. Kroatische Infanterie-Divison, „Vražje divizije“ što se u sastavu Wehrmachta borila oko Staljingrada. Za još svakiji slučaj, pod nosom je pažljivo odnjegovao i lijepe hitlerske brčiće.

Možemo li, međutim, HOS-ovce nazivati ustašama samo zato što su jedinice nazivali po ustaškim generalima, što su se u ratu borili u ustaškim uniformama s ustaškim znakovljem, što ustaški slogan koriste i ističu na dan osnivanja ustaške NDH, paradiraju s oznakama ustaške „Vražje divizije“ i nose hitlerske brčiće?

Naravno da ne. Zbog toga valjda - da bi otklonili baš svaki mogući nesporazuma – oni paradirajući Splitom na pitanje pukovnika Marka Skeje „Tko smo mi?“ ponosno odgovaraju zbornim „Mi smo ustaše!“.

Zaključimo: ako su pripadnici HOS-a ustaše – a ispada da jesu, tri puta sam provjerio – i ako se „'Za dom spremni' iznimno može koristiti samo u vezi onih situacija, mjesta ili groblja gdje su poginuli pripadnici HOS-a“, znači li onda da pozdrav „Za dom spremni“, nedvojbeno ustaški, i kao takav protuustavan i zabranjen, postaje patriotski i kao takav ustavan i dopušten samo kad ga koriste, ističu i izvikuju ustaše?

Znači.

Znači li to onda, ispričavam se što gnjavim, da je slogan „Za dom spremni“ - protuustavan, nezakonit i zabranjen isključivo i samo zato što simbolizira ustaški pokret i veliča ustašku NDH – dopušten isključivo i samo u onim „iznimnim situacijama“ kad simbolizira ustaški pokret i veliča NDH?

Kad se tako postave stvari, znači.

Je li moguće drugačije postaviti stvari?

Nije.

U divnom raspletu, hrvatski premijer Andrej Plenković i predsjednik Hrvatske akademije znanosti i umjetnosti dr. Zvonko Kusić na koncu su, eto, obznanili kako je ozloglašeni pozdrav „Za dom spremni“ kao simbol totalitarne i zločinačke ustaške NDH u Hrvatskoj strogo zabranjen, osim – jasno - u onim „iznimnim situacijama“ kad ga koriste ustaše, kad se veliča ustaški režim i slavi NDH. Moj prijatelj Vladimir Matijanić točno je stoga zaključio kako odluke Plenkovićeve imbecilne komisije ne samo da „iznimno“ dopuštaju „Za dom spremni“, već ga upravo štite, na način na koji se štiti, recimo, dignitet državne himne: „Za dom spremni“ odsad ne može i ne smije uzvikivati svaki građanin, već jedino osvjedočeni i licencirani ustaše, i to ne kad god im padne na pamet, već samo u svečanim prigodama – točno određenim „situacijama, mjestima ili grobljima“ – kad se komemoriraju ustaški pokret i NDH.

Već za mjesec dana, 10. travnja, pred spomenikom s uklesanim posve legalnim i legitimnim „Za dom spremni“ u splitskoj Ulici Ruđera Boškovića prvi put će se tako posve legalno i legitimno postrojiti crnokošuljaši iz 9. bojne Rafael vitez Boban: zapovjednik Bojne pukovnik Marko Skejo s hitlerskim će brčićima i desnicom u zraku prvi put posve legalno i legitimno pozvati „Za dom!“, a okupljeni će ustaše prvi put posve legalno i legitimno odgovoriti „Spremni!“.

A policijski će specijalci za to vrijeme paziti da se ilegalno, protuustavno i strogo zabranjeno „Za dom spremni“ među okupljenim građanima i visokim gostima ne omakne kojemu neovlaštenom civilu ili antifašističkoj pičkici, nekom akademiku, ministru ili, daleko bilo, predsjedniku Vlade.



